S-196/2017

Mál þetta, sem þingfest var og dómtekið fimmtudaginn 23. nóvember sl., er höfðað með ákæru lögreglustjórans á Suðurlandi þann 6. október sl., á hendur Ó-kk-þgf H-kk-þgf A-kk-þgf, til heimilis að Höfðabakka 1, Reykjavík,

I. fyrir umferðarlagabrot

með því að hafa, að morgni 22. júní 2017, ekið bifreiðinni […], vestur Biskupstungnabraut við Þrastalund í Grímsnes- og Grafningshreppi, með 112 km hraða á klukkustund þar sem leyfður hámarkshraði er 90 km á klukkustund, sviptur ökurétti og undir áhrifum áfengis (vínandamagn í blóði 2,59‰). 318-2017-6421

Teljast brot ákærða varða við 2. mgr. 37. gr., 1. mgr., sbr. 3. mgr. 45. gr. og 1. mgr. 48. gr. umferðarlaga nr. 50, 1987, allt sbr. 1. mgr. 100. gr. nefndra umferðarlaga.

II. fyrir umferðarlagabrot

með því að hafa, aðfaranótt mánudagsins 14. ágúst 2017, ekið bifreiðinni […], vestur Suðurlandsveg við Hveragerði, sviptur ökurétti og undir áhrifum áfengis (vínandamagn í blóði 0,72‰). 318-2017-9237

Teljast brot ákærða varða við 1. mgr., sbr. 2. mgr. 45. gr. og 1. mgr. 48. gr. umferðarlaga nr. 50, 1987, allt sbr. 1. mgr. 100. gr. nefndra umferðarlaga.

III. fyrir umferðarlagabrot

með því að hafa, aðfaranótt miðvikudagsins 20. september 2017, ekið bifreiðinni […], norður Breiðumörk í Hveragerði og þaðan inn að Gufudal, sviptur ökurétti. 318-2017-10880

Telst brot ákærða varða við 1. mgr. 48. gr. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Ákærði mætti við þingfestingu málsins ásamt S-kk-þgf S-kk-þgf hrl., sem skipaður var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að aðilum hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði tólf sinnum frá árinu 2006 sætt refsingu. Þann 15. desember 2006, var ákærða gert að sæta skilorðsbundnu fangelsi, meðal annars vegna ölvunaraksturs og aksturs sviptur ökurétti. Var hann þá jafnframt sviptur ökurétti í tvö ár. Þann 31. janúar 2007, var ákærða gerð sekt vegna ölvunaraksturs og aksturs sviptur ökurétti og hann aftur sviptur ökurétti tímabundið. Var þar um að ræða hegningarauka við framangreindan dóm. Í nóvember sama ár, hlaut ákærði þrjá dóma, þar af einn meðal annars vegna ölvunaraksturs og aksturs sviptur ökurétti, þar sem honum var gert að sæta fangelsi í 45 daga og hann sviptur ökurétti ævilangt. Þann 13. mars 2008 var ákærði meðal annars fundinn sekur um akstur undir áhrifum fíkninefna, ölvunarakstur og akstur sviptur ökurétti. Var þar að hluta um að ræða hegningarauka við fyrri dóma. Var ákærða þá gert að sæta fangelsi í 30 daga, auk þess sem áréttuð var ævilöng svipting ökuréttar. Þann 18. september 2012 var ákærði enn fundinn sekur um ölvunarakstur og akstur sviptur ökurétti. Var honum þá gert að sæta fangelsi í 60 daga og áréttuð ævilöng svipting ökuréttar. Þann 12. maí 2015 var ákærða gert að sæta fangelsi í fjóra mánuði vegna lyfjaaksturs, ölvunarakstur og aksturs sviptur ökurétti, og hann sviptur ökurétti ævilangt. Loks var ákærði þann 15. desember 2016 gert að sæta fangelsi í fimm mánuði vegna hraðaakstur og aksturs sviptur ökurétti. Að öðru leyti hefur sakaferill ákærða ekki áhrif við ákvörðun refsingar í máli þessu.

Að virtum sakaferli ákærða, sem og með vísan til 77. gr. almennra hegningarlaga nr. 19/1940, þykir refsing ákærða hæfilega ákveðin fangelsi í eitt ár. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga ökuréttarsviptingu ákærða.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar. Samkvæmt framlögðum yfirlitum lögreglu nemur kostnaður af rannsókn málsins samtals 70.996 kr. Þá skal ákærði greiða þóknun skipaðs verjanda síns, sem er hæfilega ákveðin 84.320 kr., að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, Ó-kk-nf H-kk-nf A-kk-nf, sæti fangelsi í eitt ár.

Áréttuð er ævilöng svipting ökuréttar ákærða.

Ákærði greiði sakarkostnað samtals, 155.316 krónur, þar af þóknun skipaðs verjanda, S-kk-ef S-kk-ef hrl., 84.320 krónur, að teknu tilliti til virðisaukaskatts.

S-kvk-nf I-kvk-nf.